Tegnap számoltunk be arról, hogy a Facebookon egy számos veszélyes valótlanságot állító lánclevél terjed "Egy olasz orvos a koronavírusról" címmel. Cikkünkben bemutattuk, hogy a lánclevél számos hazugságot, sőt, józan ésszel is belátható butaságot állít a koronavírus fertőzésről.

Azt reméltük, hogy cikkünkkel megakadályozzuk, hogy kétségbeesett laikusok puszta jóindulatból tovább terjesszék a butaságot. Amint azonban egy olvasónk felhívta rá a figyelmünket, a Magyar Gyógyszerészeti Kamara (MGYK) budapesti szervezete gyakorlatilag az álhírek tömegét tartalmazó lánclevél szerkesztett változatát küldte ki a budapesti gyógyszerészeknek, koronavírus-tájékoztató hírlevél gyanánt.

Fotó: MGYK

A hírlevél PDF-változatát azóta - vélhetően cikkünkkel szembesülve - eltávolították a honlapról, ugyanakkor azt nem tudni, hogy hány gyógyszerész kapta kézhez a hírlevelet. Ők most úgy hihetik, hogy az MGYK hiteles tájékoztatóját juttatták el nekik, pedig valójában egy teljesen kamu átverésről van szó.

A hírlevélben ilyen és ehhez hasonló állítások szerepeltek, mind tényszerűen hamis, logikailag is butaság, illetve légből kapott, minden bizonyíték nélküli kitaláció:

Ha folyik az orra, és feljön a váladék megfázáskor, akkor nem koronavírusa van

A jelenlegi Wuhan-i vírus nem áll ellent a magasabb hőmérsékletnek. Ezért sok meleg teát igyunk. Menjünk napfényre.

Viszonylag nagy méretű vírus (400-500 nm átmérőjű), ezért bármilyen arcmaszk ki tudja szűrni

Ha valaki előttünk tüsszenti el magát, akkor a vírusok kb. 3 méter távolságra fognak a földre esni (kb. 10 lépésnyire), csak utána nem szállnak már a levegőben.

Textilen 6-12 órát marad életképes a vírus.

A téli ruházatot, amit nem szoktunk naponta kimosni, elég napfényre tenni, hogy elpusztuljon a vírus rajta.

Elsősorban a torkot támadja meg, a torok szárazságát okozza, ami 3-4 napig tart.

Figyelem, még egyszer: hiába a Gyógyszerészeti Kamara küldte ki ezeket az információkat, ez mind hülyeség.

Kérdéseket tettünk fel az ügyben az MGYK budapesti szervezetének, a központi hivatalának, illetve személyesen az országos elnöknek is. Megkérdeztük, hogy milyen források alapján állították össze a hírlevelet, kértük tőlük, hogy a benne szereplő állításokat támasszák alá tudományos bizonyítékokkal. Arról is tettünk fel kérdéseket, hogy ki engedélyezte a hírlevél kiküldését, ki lektorálta azt szakmailag, illetve hány budapesti gyógyszerészhez jutott el.

Amint választ kapunk kérdéseinkre, frissíteni fogjuk a cikket.

FRISSÍTÉS

Hetényi László, a Magyar Gyógyszerészeti Kamara budapesti elnöke reagált cikkünkre emailben, és telefonon is beszéltünk vele.

AZ ELNÖK AZT ÁLLÍTJA, HOGY A TÁJÉKOZTATÓT, AMIT MELLÉKELTÜNK A NEKI ÍRT LEVELÜNKHÖZ, ÉS AMI gyakorlatilag MEGEGYEZIK AZ INTERNETEN TERJEDŐ, "EGY OLASZ ORVOS A KORONAVÍRUSRÓL" CÍMŰ SZÖVEGGEL, Ő ÍRTA, A TAPASZTALATAI ALAPJÁN.

Azt állította, hogy nem tudott a Facebookon terjedő lánclevélről (amelynek 4 napos, olasz nyelvű verziója például itt található), tehát határozottan nem az volt a forrás; a szöveg az ő műve. Kérdésünkre egyetlen állítást sem tudott bizonyítani, egyetlen forrást sem tudott megjelölni. Mint elmondta, egy szintén gyógyszerész kollégája nézte át a szöveget, mielőtt kiküldték volna az összes budapesti patikának.

A reakciókról elmondta, hogy többen megköszönték, mert kevés információ áll a rendelkezésre. A tájékoztató eltávolítását azzal magyarázta, hogy azóta elkészült a hivatalos tájékoztató is, így ez szükségtelenné vált. A levélben megfogalmazott állításokat nem vonta vissza. Alább a teljes nekünk írt levelét közöljük:

Tisztelt Molnár Csaba Úr! Megtisztelő, hogy a index.hu-ra írandó cikkéhez a mi levelünket kívánja forrásként felhasználni, de ez a levél olyan kritériumoknak, amit Ön kér nem felel meg. A levelet az MGYK Budapesti Szervezet elnökeként, küldtem ki a budapesti gyógyszertáraknak. A levélben leírtak több évtizedes gyógyszerészi múltunkból adódó tapasztalat, valamit a konkrét esetre alkalmazható ismeretek alapján készült összeállítás. A honlapról a levelet tegnap reggel levettük, mert elkészültek a hivatalos tájékoztató anyagok és így a erre nincs szükség. Üdvözlettel: dr. Hetényi László bp-i elnök

FRISSÍTÉS 2

Cikkünk megjelenése után sorra kapjuk az olvasói visszajelzéseket arról, hogy

számos szervezet, sőt háziorvos osztja a hamis lánclevelet, minden kritika nélkül.

A Nagycsaládosok Országos Egyesületének (NOE) mintegy 200 területi vezetője is megkapta a szervezet különböző levelezőlistáiról. A NOE leveléből kitűnik, hogy ők a Családbarát Ország (CSBO) Nonprofit Közhasznú Kft-től kapták a levelet. A CSBO érdekes múltjáról ebben a cikkünkben írtunk.

FRISSÍTÉS 3

Megkeresésünkre reagált a CSBO Nonprofit Kft. is, és ők is a Gyógyszerészeti Kamara budapesti szervezetének tájékoztatóját nevezték meg a körlevél forrásaként. A levelük teljes egészében:

Társaságunk több alkalmazottja a héten érkezett haza Olaszország északi részéből, így a munkatársak körében egyre nagyobb lett az érdeklődés a koronavírus iránt. Hozzánk is eljutott a Magyar Gyógyszerészi Kamara budapesti szervezetének tájékoztatója, ami alapján készült egy belső szövegtervezet. A szövegtervezetet szakmai felülvizsgálat helyett – téves címzés okán – köremailként küldték ki a belső levelezésben a munkatársak számára. Magunk is sajnálatosnak tartjuk, hogy egy belső kommunikációnak szánt levél idő előtt, a munkahelyen túlmenő, egyéb nyilvánosságot is kapott. A CSBO-nál belső vizsgálatot indítottunk, melynek eredménye után társaságunk megteszi az esetleges felelősségre vonást.

FRISSÍTÉS 4

Az Index megkérdezte a délutáni sajtótájékoztatón Láng-Bognár Kingát, a Koronavírus-fertőzés Elleni Védekezésért Felelős Operatív Törzs szóvivőjét az MGYK kamu lánclevéllel szinte szó szerint megegyező tájékoztatójáról, de a szóvivő azt mondta, hogy azt nem az ő hatáskörük kivizsgálni. Ugyanakkor a "rémhíreket terjesztő és pánikot keltő lapok" ellen jogi lépéseket fontolgatnak.

FRISSÍTÉS 5

A budapesti MGYK-elnök által kiküldött tájékoztatóról megkérdeztük Hankó Zoltán országos elnököt is. Válaszában arra ugyan nem tért ki, hogy mennyire tartja tarthatónak a budapesti elnök azon állítását, hogy egy korábbi lánclevéllel azonos tájékoztatót írt, viszont kiemelte, hogy a tájékoztató honlapról való törlését annak visszavonásaként értékeli. Íme Hankó Zoltán válasza: